
                                                                      AVIZ

      asupra  propunerii legislative pentru   completarea Legii nr.215/2001 privind administraţia publică locală
                În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Legii nr.215/2001 privind administraţia publică locală, trimisă cu adresa nr.Pl.x.606 din 10 octombrie 2007, înregistrată cu nr. 31/1085 din 11 octombrie 2007.
    În conformitate cu dispoziţiile art.75 din Constituţia României, republicată şi ale art.92 alin. (8) din Regulamentul Camerei Deputaţilor, republicat, Camera Deputaţilor este prima  Cameră sesizată . 

             Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus, în şedinţa din 16 octombrie 2007.


     Membrii comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ nr.1352 din 04.10.2007 Cu prilejul dezbaterilor, membrii Comisiei juridice au constatat că iniţiativa legislativă are ca obiect de reglementare completarea Legii administraţiei publice locale nr.215/2001, republicată, în scopul  instituţionalizării unui sistem care să permită cetăţenilor participarea la dezbaterea  principalelor probleme ale dezvoltării economico-sociale din comunităţile locale în care aceştia locuiesc, prin organizarea de adunări cetăţeneşti. De asemenea, au constatat că reglementarea propusă se regăseşte deja în Ordonanţa Guvernului nr.53/2002 privind  Statutul-cadru al unităţii administrativ – teritoriale, aprobată cu modificări prin Legea nr.96/2003, care, la art.12, consacră dreptul la organizarea şi convocarea adunărilor cetăţeneşti. În acelaşi sens sunt şi prevederile art.13 din acelaşi act normativ, care stabileşte faptul că în afara referendumului local sau a adunărilor cetăţeneşti se pot prevedea în statut şi alte forme  de consultare directă a cetăţenilor, potrivit tradiţiilor locale.                   
                   În urma dezbaterilor Comisia, în unanimitate, a hotărât avizarea   negativă a propunerii legislative .

În raport de obiectul şi conţinutul său, propunerea legislativă face parte din categoria legilor organice.

